Reusestaking in klerebedryf sluimerArgieffoto (Foto: stevepb, Pixabay) ŉ Staking sluimer in die klerebedryf nadat die Southern African Clothing and Textile Workers’ Union (Sactwu) Dinsdag laat weet het dat hy ŉ nasionale loondispuut verklaar het. Andre Kriel, algemene sekretaris van die vakbond, het gesê dié dispuut is verklaar nadat die vakbond en werkgewers in die kledingbedryf nie ŉ loonooreenkoms kon bereik nie, selfs ná drie rondes van onderhandelings. “Die dispuut is formeel verklaar op 12 Julie. Kledingwerkgewers bied ŉ 7%-loonverhoging aan en ons lede eis ŉ 8%-pakketverhoging vir metro-omgewings en 8,5% vir nie-metro omgewings,” het Kriel gesê. Volgens Kriel het Sactwu-lede die werkgewers se finale aanbod van 7% verwerp. Hy het bygevoeg die vakbond het vir Sicelo Nduna, die sekretaris van die nasionale bedingingsraad vir die klerebedryf, geskryf om die dispuut ingevolge die vereistes van die bedingingsraad se grondwet te verwerk. Die volgende stap is volgens Kriel bemiddeling. “Die wet stel dit dat dit die bedingingsraad se plig is om bemiddeling te bewerkstellig.” Kriel het gesê indien die werkgewers nie tot die vakbond se finale eise toegee tydens bemiddeling nie beteken dit dat daar ŉ dooiepunt bereik sal word. “In daardie geval sal ons stem oor ŉ staking. Dit beteken dat 60 000 werkers in die klerebedryf moontlik op ŉ loonstaking kan gaan.” ŉ Datum vir bemiddeling is nog nie vasgestel nie. Sactwu het intussen gesê dat loononderhandelinge in die sektore vir algemene goedere en handsakke asook dié vir leerlooiery afgehandel is. Ons lede in die leerlooiery-sektor sal ŉ 7,75%-loonverhoging ontvang terwyl lede in die sektor vir algemene goedere en handsakke 8%-verhogings sal ontvang.” Dié verhogings is terugwerkend tot 1 Julie 2018.